**2.1.2 חינוך לפיתוח בר קיימא ויעדי פיתוח בר קיימא**

בר קיימא התפתחותשתיתן מענההנוכחי

צרכי ה **מטרת החינוך לפיתוח בר קיימא היא הכשרת תלמידים שביכולתם לקבל החלטות מושכלות ולנקוט בפעולות אחראיות למען שלמות סביבתית, כדאיות כלכלית וחברה צודקת עבור הדורות הנוכחיים והעתידיים, תוך כיבוד המגוון התרבותי הקיים. החינוך לפיתוח בר קיימא ממשיך ונעשה במשך כל החיים והוא חלק בלתי נפרד מחינוך איכותי. הוא חינוך הוליסטי וטרנספורמטיבי המתייחס לתכני למידה ולתוצאות פדגוגיות וסביבות הלמידה. לכן היא משיגה את מטרותיה על ידי שינוי החברה** (.(UNESCO, 2019

**המונח "פיתוח בר קיימא"** (Sustainable development) **נזכר לראשונה במסמך של האו"ם משנת 1980** (UNEP, 1980)**, ובשנת 1987 נזכר בדו"ח ברונדטלנד המונח המפותח יותר, "'חינוך לפיתוח בר קיימא " (**Brundtland, 1987). אחרי עשור של חינוך לפתוח בר קיימא, הציבו מחדש מערכות החינוך ברחבי העולם את החינוך לפיתוח בר קיימא כיעד (Sharp, 2002; UNESCO, 2012; McKeown & (Hopkins, 2002; Dhindsa, 2017.

בהמשך, נערכו בעולם כמה וכמה כינוסים סביבתיים שעסקו בחינוך לפיתוח בר קיימא. בשנת 1992 נערכה בברזיל ועידה בינלאומית שכונתה "פסגת כדור הארץ" `Earth Summit`, ובה התחייבו מדינות העולם לשנות את דגם הפיתוח הישן ולצאת לדרך חדשה של פיתוח בר קיימא, פיתוח המספק את צורכי הדור הנוכחי בלי לפגוע ביכולתם של הדורות הבאים לספק את צורכיהם. ראשי הממשלה והנשיאים של רוב מדינות העולם הגיעו בעצמם לוועידה כדי להפגין את מחויבותם לנושא (UNCED, 1992). זו הייתה ההתכנסות הגדולה ביותר אי פעם של מנהיגי העולם. למרות האתגרים בהשגת פיתוח בר קיימא מנהיגי העולם אימצו את הרעיון Estes, 2010; Baker, 2012; Boeve-de Pauw et al.,) 2015). על כן בעשורים האחרונים המשיכו להתקיים ועידות וכנסים בינלאומיים שעסקו בחשיבות החינוך לפיתוח בר קיימא ובמעבר לחברה בת קיימא**.**

בשנת 2000 התקיימה פסגת המילניום, ועידה שבה הוצבו סדרת יעדים שונים שיש להגיע אליהם עד שנת 2015, יעדים אשר כונו: "יעדי הפיתוח של המילניום", Millennium Development Goals (MDGs). יעדים אלו הוצבו במטרה לקדם ולספק [זכויות אדם](https://he.wikipedia.org/wiki/%D7%96%D7%9B%D7%95%D7%99%D7%95%D7%AA_%D7%90%D7%93%D7%9D) בסיסיות הנוגעות ב[חינוך](https://he.wikipedia.org/wiki/%D7%97%D7%99%D7%A0%D7%95%D7%9A), בבריאות , [ביטחון](https://he.wikipedia.org/wiki/%D7%91%D7%99%D7%98%D7%97%D7%95%D7%9F_%D7%9C%D7%90%D7%95%D7%9E%D7%99) ומחסה. האו"ם הציב לעצמו להילחם ב[עוני](https://he.wikipedia.org/wiki/%D7%A2%D7%95%D7%A0%D7%99), ב[רעב](https://he.wikipedia.org/wiki/%D7%A8%D7%A2%D7%91) וב[מחלות](https://he.wikipedia.org/wiki/%D7%9E%D7%97%D7%9C%D7%94) תוך קידום שוויון בין המינים וחינוך לקיימות סביבתית ((UNESCO, 2002.

בהמשך לכך, במהלך השנים הבאות הדגישו מחקרים רבים, החלטות בינלאומיות ואמנות את חשיבות ההשכלה להשגת יעדי פיתוח בר קיימא ואת תפקידו הבסיסי של חינוך פיתוח בר קיימא וקבעו כי חינוך לפיתוח בר קיימא הוא המפתח לבעיית חוסר המודעות לקיימות בחברה. Becker, 2018;) .(Seelos & Mair, 2004; McKeown & Hopkins, Rizi, & Chrystalbridge, 2002 בשנת 2015 הסתיים לוח הזמנים של פסגת המילניום והמדינות שהשתתפו בוועדה הכריזו על פסגה שמחליפה את פסגת המילניום, "הפסגה לפיתוח בר קיימא", עם לוח זמנים עד לשנת 2030, שבה הוחלט על יישום תכנית מדיניות מקיפה המשלבת בין חברה, כלכלה וסביבה בראייה הוליסטית ואסטרטגית עם 17 יעדים (איור 1) הכוללים 169 מטרות (UNESCO, 2016). היעדים לפיתוח בר קיימא הם התוכנית להשגת עתיד טוב יותר ובר קיימא לכולם. לכל יעד נקבעו מטרות מפורטות ומדדים למעקב, הן אחר ההתקדמות של כל מדינה ביחס לעצמה והן אחר ההתקדמות ברמה העולמית. המטרות רחבות ותלויות זו בזו וכוללות טיפול בעוני וברעב, חינוך, שינוי אקלים, שוויון בין המינים, מים, תברואה, אנרגיה, עיור, סביבה וצדק חברתי בהשתתפות פעילה של אונסק"ו. 193 מדינות חברות באו"ם הסכימו להתחיל בתהליך ((UNESCO, 2019.



איור 1, היעדים לפיתוח בר-קיימא המתייחסים לפיתוח בינלאומי עתידי כפי שהוצגו על ידי סוכנויות האומות המאוחדות, 2015-2030 (UN, 2015)

בהקשר ועידה זו ראוי להזכיר את נאומה המרגש והזועם של הנערה השוודית גרטה טונברג, אקטיביסטית צעירה הפועלת למען עצירת ההתחממות העולמית ושינויי האקלים. גרטה פנתה למנהיגי העולם בפסגת האקלים של האו"ם בניו יורק בדצמבר 2019 ואמרה בתקיפות: "אנשים סובלים, אנשים מתים. המערכות האקולוגיות שלנו מתמוטטות, ואנחנו בתחילת הכחדה המונית, וכל מה שאתם יכולים לדבר עליו זה כסף וסיפורי אגדות על צמיחה כלכלית תמידית – איך אתם מעיזים?" .(The Guardian, 2019)שנתיים לפני כן החלה גרטה במחאת יחיד סמוך לבניין הפרלמנט השוודי, ושנה אחר כך הצליחה לסחוף אתה מיליונים של בני נוער מניו יורק, מספרד וממדינות אחרות בעולם במחאה נגד משבר האקלים. היום היא מובילה את מחאת הצעירים הגלובלית נגד הזנחת משבר האקלים, שכן על אף ההתחייבות של המדינות לבלום את ההתחממות הגלובלית, על פי נתוני האו"ם התחממות כדור הארץ מאיצה .(UN, 2020)

**2.1.3 עשייה חינוכית סביבתית במבט גלובלי ומקומי**

הואיל והמשבר הסביבתי העולמי נוגע בכל היבטיו גם למצב הלאומי, הווה אומר השפעותיהם של ההתחממות, דלדול המשאבים, הפגיעה במגוון המינים, אובדן השטחים פתוחים, המדבור, טביעת הרגל אקולוגית, תרבות הצריכה וצריכת יתר קריטיות גם על המצב בישראל, דחף המשבר הסביבתי גופים ירוקים פעילים בארץ ומשרדי ממשלה לפעילות מוגברת. כולם נרתמו למען קידום הנושא הסביבתי בסדר היום המקומי. בעקבות פסגת כדור הארץ ביוהנסבורג ב-2002, במאי 2003 קיבלה ממשלת ישראל קבלה החלטה לקדם מדיניות של פיתוח בר קיימא בכל משרדי הממשלה. משרד החינוך נענה לאתגר וחבר לגופים העוסקים בעניין בארץ ובעולם, ובשיתוף עם המשרד להגנת הסביבה גיבש תכניות להטמעת הנושא במערכת החינוך (משרד החינוך, חוזר מנכ"ל, תשס"ט, 2008). נוסף על כך, שני המשרדים וגופים ירוקים נוספים פיתחו את המודל להסמכת בתי ספר ירוקים בישראל. המודל נועד לספק מרחב למידה למיומנויות חשיבה מסדר גבוה ולאזרחות סביבתית הנדרשות לאימוץ אורח חיים מקיים ופתוח אזרח סביבתי אחראי .(Goldman el at, 2018)

משרדי הממשלה מובילים את תהליך ההסמכה לבית ספר ירוק מזה שמונה עשר שנים. על פי המודל של הסמכת בית ספר ירוק, בית הספר עצמו עובר להתנהל באופן בר קיימא, מנצל את משאביו תוך חיסכון ויעילות, ושואף להשפיע על הקהילה שבתוכה הוא פועל. מטרת התהליך להביא ליישום עקרונות פיתוח בר קיימא בבתי ספר. ההסמכה מהווה הכרה בחינוך סביבתי משמעותי המתקיים בבית הספר, ומתווה דרך פעולה אפשרית לבתי ספר המעוניינים להתחיל בחינוך לפיתוח בר קיימא על בסיס מסגרת קיימת. המודל מבוסס על העקרונות של למידה על הסביבה, יישום אורח חיים מקיים בבית הספר, ופעילות תלמידים שמטרתה להביא לשינוי בתודעה ובהתנהגות הקהילה ביחס לסביבה. בית ספר שעומד בכל הקריטריונים, עליהם ארחיב בהמשך, זוכה להסמכה כבית ספר ירוק (המשרד להגנת הסביבה, 2020; משרד החינוך, הפיקוח על מדעי הסביבה, 2019).

יש לציין כי חלק מבתי הספר שבוחרים לקבל הסמכה ירוקה מפעילים גם תכניות לחינוך סביבתי בכוחות עצמם תוך הישענות על עזרה ומשאבים מקומיים וקהילתיים ועל מורי בית הספר. בתי ספר רבים המעוניינים בחינוך לפיתוח בר קיימא נעזרים בתכניות של המשרד להגנת הסביבה (תהליך הסמכה לבית ספר ירוק) ושל גופים סביבתיים, כמו החברה להגנת הטבע (ילדים מובילי שינוי), הרשת הירוקה וקרן קר"ב, קרן קיימת לישראל ורשות הטבע והגנים (למשל פרויקט ידיד החולות ופרויקט קש"ר) (טל, 2009). כל זאת מראה היטב את מגמת העלייה במספר והיקף התכניות, מגמה המעידה על החשיבות שבתי ספר וקהילות מייחסים לחינוך לקיימות (Guldman et el., 2018).

מלבד ההסמכה לבית ספר ירוק, מערכת החינוך מציעה גם תכניות נוספות בחינוך לקיימות, ולמרות שהנושא אינו חובה בתכנית הלימודים הבית ספרית והעיסוק של בתי ספר בנושא נעשה מבחירה (Goldman, D; Yavetz, S & Pe’er, S., 2017; Tal & Peled, 2016), מערכת החינוך בישראל עוסקת בחינוך סביבתי לקיימות מזה מספר עשורים. משרד החינוך מצדו הפיץ לאורך השנים חוזרים מיוחדים על עקרונות החינוך הסביבתי ותוכניות לימוד וסביבה. מאז חוזר מנכ"ל תשנ"ד (1993) "איכות סביבה – לחיות בעולם טוב יותר", דרך חוזר מנכ"ל התשס"ד (2004) "חינוך לפיתוח בר-קיימא בישראל" והמשך בתכניות עדכניות יותר כדוגמת "חינוך לקיימות לארוג חיים בצוותא". תכנית לימודים זו מיועדת לתלמידי כיתה א'-ו' בבתי ספר יסודיים ממלכתיים דתיים. במסגרת תכנית זו החינוך לקיימות יילמד כנושא חובה במסגרת תכנית לימודים בית ספרית אינטגרטיבית שתעסוק בתכנים ובסוגיות סביבתיות –חברתיות ותוקצה לה שעת לימודים שבועית (30 שעות לימוד בכל כיתה).

חלק מהתכניות, בפרט אלו הפונות לבתי ספר יסודיים, מכוונות לשילוב חינוך סביבתי לקיימות במסגרת מקצועות הלימוד השונים. הגישה החינוכית שביסוד תכנית הלימודים שכאלו היא לחזק את הקשר בין למידת החקר שבתוך בית הספר ובין מעורבות ואזרחות פעילה למען הסביבה (משרד החינוך ושות', 2012). תכניות אחרות הראויות לציון הן תכנית "גלוב" לחינוך סביבתי (כיתות א-יב), תכנית בין לאומית מקוונת לחינוך סביבתי, העוקבת בעיקר לאחר תופעות של שינוי אקלים ברחבי העולם; תכנית ENO (כיתות ד-ט), תכנית בין לאומית מתוקשבת בדגש על קיימות, ביוזמת מדינת פינלנד, המתקיימת במחוז הדרום משנת 2000 ומשלבת לימוד נושאים סביבתיים עם פעילות למען שמירת הסביבה; תכנית YRE, "כתבי סביבה צעירים" (כיתות ה-יב), תכנית בינלאומית של בני נוער העוסקים בעיתונות ובחינוך סביבתי לפיתוח בר קיימא; תכנית 'כן לציפור' העוסקת במגוון הביולוגי ובקיימות, בדגש על ציפורים; תכנית חינוך ופעילות ימית מקיימת בשם 'חופים' (כתות א - ט); 'שומרי הנחל", מיזם חינוכי סביבתי (ד-ט), ועוד (משרד החינוך, חינוך לקיימות, 2020).

**2.2 הסמכת בתי ספר ירוקים בישראל**

**2.2.1 הקריטריונים להסמכה לבית ספר ירוק**

העקרונות המנחים את תהליך ההסמכה לבית ספר ירוק כוללים למידה על הסביבה, יישום אורח חיים מקיים ופעילות תלמידים המקדמת שינוי בתודעה וביחס הקהילה לסביבה. בית ספר שעומד בכל הקריטריונים זוכה להסמכה כבית ספר ירוק. תהליך ההסמכה מתבצע באמצעות מנגנון קול קורא לתמיכה ברשויות מקומיות שמפרסם המשרד להגנת הסביבה ובמסגרתו יכול בית ספר לקבל בסיום תהליך ההסמכה תמיכה כספית. תהליך ההסמכה הוא חלק ממהלך רחב היקף של המשרדים במטרה להפוך את נושאי הסביבה לחלק אינטגרלי מתוכנית הלימודים ומשגרת החיים (המשרד להגנת הסביבה, 2020).

**בשלב הראשון** נדרשת הנהלת בית הספר, בשיתוף עם מועצת התלמידים וההורים, להחליט על מחויבותה לנושא. בהמשך יערוך בית הספר מיפוי והערכה של מצבו העכשווי בתחום החינוך הסביבתי. ההערכה תהיה הן כמותית והן איכותית. להשלמת תמונת המצב יגובשו בבית הספר מדדים סביבתיים אחדים שאותם הוא מעוניין לשפר. על בסיס כל אלו תיבנה תכנית העבודה של בית הספר.

**בשלב השני** צריך בית הספר לעמוד בששה קריטריונים המיישמים את עקרונות הקיימות בבתי הספר (המשרד להגנת הסביבה, משרד החינוך, בתי ספר ירוקים, 2020):

1. תכנית לימודים סביבתית. תכנית לימודים הכוללת נושאי סביבה ומושגים סביבתיים בתחומי דעת שונים, בהיקף של 30 שעות לימוד שנתיות לשלוש שכבות גיל בבית הספר היסודי ו־10 שעות לימוד שנתיות למחצית מתלמידי בתי הספר העל יסודי. כמובן בית הספר יכול לשלב למידה חוץ כיתתית וסיורים בנושאי סביבה.
2. תכנית פעולה לאורח חיים מקיים בבית הספר. התוכנית תכלול שימוש מושכל במשאבים, טיפול בתשתיות ופעולות בתחומי החינוך וההתנהגות הסביבתית בקרב התלמידים, הסגל וההורים.
3. קידום אזרחות פעילה. במטרה להגביר מודעות לנושאי סביבה ולהביא לשינוי התנהגות, צריך בית הספר לקיים תכנית פעולה סביבתית קהילתית מתמשכת בה יהיו מעורבים תלמידים, מורים והורים. בבתי ספר יסודי ישתתפו בתהליך לפחות שכבה אחת ובבתי ספר על יסודי לפחות רבע מתלמידי בית הספר.
4. הנהגה ירוקה. ההנהגה תורכב מנציגים של שלוש או ארבע שכבות גיל ומורה מלווה, ואלו יהיו שותפים בתהליך ההסמכה של בית הספר. תפקיד ההנהגה הירוקה הוא גם לקדם את אורח החיים המקיים בבית הספר באמצעות פעילויות שונות במהלך השנה, לדוגמא: למידת עמיתים, אחריות על הפרדת הפסולת למחזור, ימי שיא ואירועים סביבתיים.
5. נראות ירוקה בבית הספר. בתי ספר צריכים להכין שילוט, לוחות קיר ואתר אינטרנט הכוללים תכנים סביבתיים, במטרה להעלות את המודעות ולהעביר מידע ומסרים התומכים בקידום אורח חיים מקיים.
6. חדר מורים מקיים. תכנית להכשרת מורים בנושאי סביבה וקיימות שמטרתה להעשיר את המורים בעולם המושגים והתכנים הסביבתיים. ההכשרה תכלול לפחות ארבעה מפגשים, בהשתתפות של לפחות 80% מצוות המורים ותועבר על ידי מרצים מקצועיים מתחומי הסביבה.

בסיום התהליך נדרש בית הספר להציג בפני ועדת השיפוט את עמידתו בקריטריונים הנדרשים (איור 2), ובתום תהליך השיפוט מקבל בית הספר את תעודת ההסמכה כבית ספר ירוק. בתי ספר שהוסמכו כירוקים והמשיכו לנהל אורח חיים מקיים שנתיים נוספות, מוזמנים לגשת לתהליך הסמכה לבית ספר ירוק מתמיד (המשרד להגנת הסביבה, משרד החינוך, חינוך לקיימות, 2020).



איור 2: ששת הקריטריונים של ההסמכה לבית ספר ירוק (משרד החינוך, מדע וטכנולוגיה, בתי ספר ירוקים, 2013).

**2.2.2 הקריטריונים להסמכה לבית ספר ירוק מתמיד**

בתי ספר המועמדים להסמכה לבית ספר ירוק מתמיד אלו בתי ספר אשר יעמדו באותם קריטריונים של בית ספר ירוק עם עשייה סביבתית רחבה יותר במשך שנתיים לפחות. הקריטריונים כוללים הפחתת צריכה בכל המשאבים שהוגדרו והרחבת הפעילות לכלל שכבות בית הספר: תכנית לימודים בנושאים סביבתיים הקשורים לדילמות איתן בית הספר מתמודד, בהיקף של לפחות 30 שעות שנתיות לכל תלמידי בית הספר (שש שכבות גיל בבית ספר יסודי, ושלוש שכבות גיל בבית ספר על יסודי); פרויקט סביבתי־קהילתי מתמשך שיבוצע על ידי שתי שכבות לפחות בבית הספר (פרויקט אחד המתבצע בהרחבה על ידי שתי כתות, או שני פרויקטים שמתבצעים על ידי כל שכבה בנפרד); שימוש מושכל במשאבים בכל ההיבטים הסביבתיים הבאים: חסכון בחשמל, חסכון במים, חסכון בנייר, הפחתת יצור פסולת (משרד החינוך, חינוך לקיימות, 2020).

יש לציין שבתי ספר בדרגת ירוק מתמיד יוכלו לגשת להסמכה שנקראת 'ירוק עד". הרעיון של הסמכה לבית ספר ירוק עד רק התחיל בשנת 2019. תחום זה נועד לאפשר לבתי הספר לשנות התנהגות ולהגביר את ההתנהגות הפרו סביבתית שאימצו תוך למידה פעילה. בית הספר נדרש להציג מיזם חברתי, כלכלי וסביבתי אשר מטרתו קידום ערכים סביבתיים־פדגוגיים בתוכנית הלימודים בשנים הבאות.

משנת 2004 עד שנת 2020 הוסמכו 1268 בתי ספר ירוקים בכל הרמות, כאשר רובם ירוקים ורובם יסודיים, ונכון לשנת 2020, 244 מהם במגזר הערבי (חינוך לקיימות, משרד החינוך, 2020).

**2.2.3 השפעת ההסמכה לבית ספר ירוק על האוריינות הסביבתית של התלמידים ועל בית הספר**

האוריינות הסביבתית בקרב תלמידי מערכת החינוך אמורה לבוא לידי ביטוי באמצעות חינוך לקיימות בארבעה היבטים: ידע, מיומנויות, ערכים, התנהגויות (Roth, 1992; NAAEE, 2010; Hollweg et al., 2011; Goldman et al., 2013; UNESCO, 2017), או בחמישה: ידע, עמדות, התנהגות, מודעות, ומעורבות סביבתית McBecth et al., 2008; Negev et al., 2008; Erdogan et) al., 2012; McBecth & Volk, 2010.) בסופו של דבר, אזרחים בעלי אוריינות סביבתית מוגדרים ככאלה החשים אחריות כלפי הסביבה ושיש להם נכונות לפעול על בסיס הידע וההבנה שלהם למען הסביבה (משרד החינוך, חוזר מנכ"ל, תשס"ד, 2004).

טענת משרד החינוך והמשרד להגנת הסביבה היא שלתהליך ההסמכה השפעה מורגשת על חיי היום יום בבית הספר, לדוגמא: שיפור האווירה הכללית בבית הספר והפחתת מקרי האלימות, עלייה ברמת ההישגים הלימודיים בקרב התלמידים, יצירת זיקה בין התלמיד למקום מגוריו, צמצום כמויות הפסולת בבית הספר, הפחתה משמעותית בהוצאות בית הספר – חסכון במים, חשמל, נייר, וחומרים מתכלים, הגברת המודעות הסביבתית, פרסום ומיתוג בית הספר וכן יצירת קשרים עם בתי ספר אחרים בארץ ובעולם (המשרד להגנת הסביבה, משרד החינוך, 2020). מטרת העל של החינוך לקיימות בבתי ספר ירוקים במערכת החינוך היא שינוי בתודעת ובהתנהגות הקהילה ביחס לסביבה (משרד החינוך, חינוך לקיימות, 2018).

אי לכך נערכו בעבר כמה מחקרים בנושא השפעת תהליך ההסמכה על האוריינות הסביבתית של התלמידים. ממחקרים אלה עלה כי האוריינות הסביבתית של התלמידים והביצועים הסביבתיים של בתי הספר היו גבוהים יותר בבתי ספר ירוקים מתמידים. עם זאת, ההישגים החינוכיים של התלמידים פיגרו אחר הביצועים הסביבתיים של בית הספר ((Goldman et al, 2018; Shay & Rubin, 2017 .

במחקרם של שי ורובין (Margalit & Rubin, 2017) בדק את "השפעת רפורמת בתי ספר ירוקים על ההתנהגות והעמדות של התלמידים" בשלוש קבוצות בתי ספר: בתי ספר ירוקים, בתי ספר ירוקים מתמידים ובתי ספר ללא הסמכה לבית ספר ירוק. ממצאי המחקר הראו כי בבתי ספר ירוקים וירוקים מתמידים התקיימה השפעה חיובית על עמדות התלמידים וכן שבבתי ספר ירוקים מתמידים התקיימה השפעה ישירה וחיובית על התנהגות התלמידים לעומת בתי ספר ירוקים ובתי ספר ללא הסמכה. בשעות הפנאי העדיפו התלמידים את המדיה והמכשירים האלקטרוניים ופחות דאגה לנושאי סביבה. כמו כן בדק המחקר את מקור הידע העיקרי של תלמידים אודות הסביבה. יותר ממחצית מן התלמידים ציינו שמקור הידע שלהם בנושאי סביבה הוא בית הספר ואילו לבית יש רק תפקיד שולי ברכישת הידע; האחוז הגבוה ביותר של תלמידים שהסבירו כי בית הספר הוא מקור הידע העיקרי שלהם בנושאי סביבה היו מבתי הספר הירוקים. לעומת זאת לא מצא המחקר הבדלים משמעותיים בתחושת הבקיאות הסביבתית אצל התלמידים, המקומית או הגלובלית, בין בתי הספר. כמו כן מצא המחקר כי מספר התלמידים שהצהירו על השתתפות בפעילויות סביבתיות מחוץ לבית הספר נמוך למדי (Margalit & Rubin, 2017).

מחקרם של גולדמן ועמיתיה Goldman et al, 2018)) בדק את "השפעת תהליך ההסמכה לבית ספר ירוק על אימוץ תרבות מקיימת בבית הספר והתפתחות אזרחות סביבתית של התלמידים" בארבע קבוצות בתי ספר: בתי ספר ירוקים מתמידים, בתי ספר ירוקים, בתי ספר בתהליך ההסמכה ובתי ספר שאינם בתהליך ההסמכה. אחת מסקנות המחקר הייתה שהתלמידים אינם מבינים את הקשר שבין הצריכה המטריאליסטית האישית שלהם ובין הנזקים הנגרמים לסביבה. ממצא נוסף היה שבתי ספר ירוקים לא שמרו על המחויבויות שלהם לטווח ארוך. טענתם של המחברים היא כי התמדה בניהול אורח חיים מקיים בבית הספר הוא חלק אינטגרלי מהמסגרת של ההסמכה, ולאור ממצא זה הם מציעים לכונן מנגנון נוסף של "חידוש הסמכה", שמטרתו לפקח ולשמור על בתי הספר שהוסמכו להמשיך ולהתמיד ולא להפסיק את העשייה החינוכית הסביבתית Goldman et al, 2018)). בעקבות המחקר המשרד להגנת הסביבה ומשרד החינוך יצאו בשנת 2019 במיזם משותף - "ירוק עד" (המשרד להגנת הסביבה, משרד החינוך, 2020).

בשני המחקרים עלתה המסקנה כי עמדות סביבתיות אצל תלמידים קשורות באוריינטציה פרו סביבתית בבתי הספר, אולם ההתמדה בעשייה הסביבתית בבתי הספר הולכת ונחלשת עם הזמן.

**2.2.4 הסמכת בתי ספר ירוקים בעולם**

גם במדינות רבות בעולם פועלים בתי ספר ירוקים (Green-Schools), בתי ספר אשר תומכים בקיימות גלובלית בשלל היבטים, ומעניקים לתלמידים חוויות למידה שתעזור להם להוביל עתיד בריא יותר, נקי יותר ובר קיימא (Greenschoolsireland.org). באוסטרליה פועלים "בתי ספר לסביבה ואקולוגיה" (Enviro schools), בית הספר עוסק ביצירת עולם בריא ובר קיימא באמצעות למידת חקר הסביבה בשיתוף הקהילה (Enviroschools.org.nz) .

סוג דומה הוא בתי הספר האקולוגיים (Eco-Schools) אחת מחמשת התכניות של ה"הקרן לחינוך סביבתי" (FEE). 59,000 בתי ספר כאלה פועלים בששים ושמונה מדינות שונות. בתי הספרהצעד הבא הוא הרחבת החינוך הסביבתי מן הכיתה אל הקהילה, והיעד הסופי הוא להצליח לייצר דור אחר דור של אנשים בעלי אופי בר קיימא ובעלי מודעות לסביבה: בוגרי בית הספר יישאו עימם לאורך חייהם את דפוסי ההתנהגות שרכשו בבתי הספר האקולוגיים ובתורם יעבירו לדור הבא את שלמדו (Eco schools. global). תכנית זו הוגדרה על ידי אונסק"ו וגופים לא ממשלתיים נוספים כחוד החנית של החינוך הסביבתי והחינוך לפיתוח בר קיימא.

מוגנסון ומאייר בחנו את התפתחות התכנית הבינלאומית של בתי הספר האקולוגיים בשלוש עשרה מדינות. מרבית בתי הספר דיווחו על קשיים בתהליך. מסקנות החוקרים היו כי לבתי הספר קל מאוד לשקוע למצב של אקטיביזם ללא תוכן ולהצטרף לתכנית מסוג זה רק בשל יוקרתה ולא מתוך אמונה אמתית בעשייה סביבתית. הסיכון הוא שתכנית בתי הספר האקולוגיים תתמקד רק בתוצאות טכניות שניתן למדוד, כלומר התכנית תוגבל אך ורק לשיפור פיזי של סביבת בית הספר ותחסר את ההשפעות החינוכיות, אולם המחקר מצא כי אכן תלמידים הלומדים בבתי ספר אקולוגיים יודעים יותר על הטבע והסביבה, ובעלי עמדות פחות נצלניות כלפי הסביבה ((Mogensen & Mayer, 2005.

לעומת זאת במחקר שנערך בצ'כיה על ידי סינסרה וקרג'אנגל התגלו תוצאות אחרות. המחקר בדק את הגורם המשפיע על יכולת הפעילות הסביבתית של תלמידים. המחקר בדק 1219 תלמידי כיתות ז'-ט' מ־33 בתי ספר הנמצאים בתכנית בתי ספר אקולוגיים ומ־38 בתי ספר רגילים ולא מצא הבדלים בין בתי הספר בהשפעה על התלמידים לפעילות למען הסביבה. שני החוקרים טענו כי ההשפעה על יכולת פעולתו של התלמיד תלויה בהשתתפות פעילה של התלמיד בקבלת ההחלטות ובעשייה בבית הספר ולא בהשתתפות בית ספרו בתכנית זו או אחרת (Cincera & Kraihanzl, 2013).

במחקרם של קרנל ונגליק (Karnel & Naglic, 2009) נמדדה אוריינות סביבתית של תלמידים בבתי ספר אקולוגיים ובבתי ספר רגילים בסלובניה. מטרת המחקר הייתה לקבוע האם קיימים הבדלים בין בתי הספר בידע הסביבתי של התלמידים, במודעות והתנהגות אחראית כלפי הסביבה, וביחס שבין הידע הסביבתי ובין מודעות סביבתית גדולה יותר והתנהגות אחראית סביבתית. מבחני הידע הראו כי רמת הידע גבוהה מעט יותר בקרב תלמידי בתי ספר אקולוגים מאשר אצל תלמידים הלומדים בבתי ספר רגילים אולם שאין הבדלים מובהקים בין שתי הקבוצות במודעות התלמידים והתנהגותם האחראית לסביבה.

מחקר נוסף שנערך בישראל ובהונגריה בדק עד כמה תהליכי ההסמכה לבית ספר ירוק ולבית ספר אקולוגי עוזרים ביישום החינוך לפיתוח בר קיימא בבתי הספר. המסקנה העיקרית הייתה שלמערכת עצמה יש השפעה חיובית אך מוגבלת על יישום החינוך לפיתוח בר קיימא בבתי הספר. החוקרים טוענים כי ללא אדם, "סוכן שינוי" וללא התחייבות המנהל או המורים, היוזמה המרכזית לטיפוח סביבה אקולוגית לא הצליחה לעורר שינויים ברמות המקומיות; עם זאת, מערכות בתי ספר אקולוגיות עשויות להתקיים כעשור נוסף אם המורים ימשיכו בחדשנות ובלמידה קולקטיבית Gan) (& Gal & Konczey & Veraga, 2019.

מטרת המחקרהמחקר הנוכחי הייתה לבדוק את מידת התרומה של תהליך ההסמכה לבית ספר ירוק על התלמידים, המורים, המשפחה והקהילה. נכון לעכשיו המחקרים שנערכו בישראל על בתי הספר שהוסמכו לירוקים התמקדו בעיקר במגזר היהודי, אולם יש גם בתי ספר רבים במגזר הממלכתי ערבי שהוסמכו לבתי ספר ירוקים וירוקים מתמידים והמחקר עשוי ללמד על העשייה החינוכית הסביבתית בבתי הספר הללו ועל מידת טיפוח האוריינות הסביבתית של תלמידיהם.

**2.3 אסלאם וסביבה**

**2.3.1 מקומה של הסביבה באסלאם**

להגנת כדור הארץ שותפים פעילים בני כל הדתות המשתמשים באמונתם כעיקרון ארגוני לפעילותם. באסלאם לכל בני האדם אחריות על כדור הארץ. בקוראן מתואר כי אלוהים קבע עקרונות ברורים בדאגה לשמירה על כדור הארץ (Abdul-matin, 2010). נקודת המוצא של הוגי הדעות המוסלמים היא שרגישות סביבתית נעוצה במקורות הראשוניים ביותר של האסלאם, ושאחריות סביבתית היא תוצר טבעי של הקפדה על חוקי האסלאם (שפר מוסנזון, 2013).

על פי קאדר ועמיתיו, לאסלאם יחס חיובי לסביבה, למקורות החיים ולמשאבים של הטבע המבוסס הן על שמירה ואיסור מפני התעללות והרס והן על התחדשות ושיקום או התאוששות של אדמות באמצעות חקלאות, גידול ובנייה (Kader et al., 1983) .

סיד חוסין נאסר (Seyyed Hossein Nasr) הוא פילוסוף מוסלמי ואיש אקדמיה מערבי המכהן כפרופסור למדעי האסלאם באוניברסיטת ג'ורג' וושינגטון. בשנת 1966 הקדיש נסר סדרת הרצאות לנושא "אדם וטבע" באוניברסיטת שיקגו, ובהן הסביר כי הסיבות למשבר הסביבתי נעוצות ביישום קיצוני מדי של הרעיונות המודרניים. הפתרון שמציע נאסר נשען על חשיבה מוסלמית ועל התייחסות רוחנית יותר כלפי הטבע הבלתי אנושי, שלדעתו מביאות לדרך פעולה רחומה והוליסטית יותר כלפי הסביבה. מה שהחל בקיץ 1966 כדיון פילוסופי ותיאולוגי הבשיל לכדי משנה סדורה ואקטיבית. בהחלטה של חכמי דת אינדונזיים בקיץ 2011 נאמר כי כל פעולות הכרייה שמסכנות את בריאות הציבור או פוגעות במערכות אקולוגיות יבשתיות וימיות ומזהמות את האוויר ואת המים אסורות על פי חוקי השריעה (שפר-מוסנזון, 2011).

זאפר טוען כי בקוראן פסוקים רבים המתייחסים להגנת הסביבה ולעקרונות חשובים לשימורה. לדבריו, העיקרון הראשון המנחה את תורת האסלאם כלפי קיימות סביבתית הוא מושג ה"הגנה", כאשר על בני האדם לנקוט בכל הצעדים הדרושים כדי להבטיח את השימור והתחזוקה של משאבי הטבע ולוודא כי הם עוברים לדורות הבאים בצורה הטובה ביותר. על פי האסלאם כל אדם הוא האפוטרופוס של הטבע, ועליו לחיות בהרמוניה עם יצורים אחרים וחובתם של כל המוסלמים לכבד, לטפח ולדאוג לסביבה ולשימורה .( Zafar, 2019)

על פי דאוד ועמיתיו (2015), האסלאם דוגל באחריות על הסביבה מכיוון שנוצרה על ידי אלוהים, ועל כן בני האדם מחויבים לה ולשמירה על הטבע בצורה נכונה ואחראית. לדבריו האסלאם היא דת אשר רואה בסביבה חלק בלתי נפרד מהאמונה האישית באלוהים. לכן ניתן למצוא באסלאם מערכת יחסים מפורטת מאוד עם רעיונות שימור הטבע והסביבה (Daud, Saam, Sukendi & Nizar, 2015).

ושאינם מוסלמים

**2.3.2 מעמד הסביבה בעולם האסלאמי**

קהילות אמונה, כמו כנסיות, בתי כנסת, מקדשים ומסגדים, מספקות הזדמנות לחינוך סביבתי חדשני למבוגרים. כפי שקהילות אמונה פועלות בנושאי קיימות, גם עצם ההוראה הסביבתית מתהווה בצורות רבות על פני המסורת הדתית .(Hitzhusen, 2006) בעשורים האחרונים התפתחו בקהילות הללו תכניות סביבתיות מבוססות אמונה מפורטות הכוללות גם הצהרות מדיניות, משאבים ותוכניות לימודים. התפתחויות אלה מאפשרות למחנכים מבוגרים לאמץ מסורות רוחניות בדרכים העוסקות בסוגיות קריטיות של תקופתנו (English and Tisdell, 2010). לפיכך מחנכים סביבתיים יכולים לגלות ולתרום לקהילות האמונה גישות לחינוך סביבתי בהשראה דתית ולעזור ולזרז תגובות קהילתיות אמונות לנושאים סביבתיים .(Hitzhusen, 2006)

פולץ' הוא היסטוריון תרבות המתמחה בעולם האיראני הרחב ואחד המלומדים האקדמיים הבודדים שיצאו לחקור את הסביבה האסלמית מבחוץ (Foltz, 2004). פולץ' ועמיתיו טוענים שחברות מוסלמיות כיום אינן מודלים של תודעה סביבתית ובמקרים רבים הן מספקות דוגמאות לסוגים הגרועים ביותר של אורח חיים סביבתי הרסני ומדיניות פיתוח קלוקלת. רבות מהסביבות ההרסניות ביותר בעולם לסביבה כיום הן כאלה שבהן רוב מוסלמי באוכלוסייה. בעוד ששיעור הצריכה והזיהום לנפש הולך ופוחת בחברה המערבית, מדינות מוסלמיות סובלות מבעיות סביבתיות חריפות, הקשורות בעיקר בעוני, בריבוי אוכלוסין ובטכנולוגיה מיושנת (Foltz et al, 2003). יתרה מזו, חברות מוסלמיות מתמודדות כיום עם בעיות קשות מכל הסוגים – פוליטיות, חברתיות וכלכליות, ולעתים קרובות הגנת הסביבה היא רק דאגה משנית.(Foltz, 2008)

ראוי להדגיש כי בעולם המוסלמי העכשווי מוסדות החינוך, הדתיים והלא דתיים כאחד, אינם ממלאים את תפקידם בהתמודדות עם בעיות הקשורות לסביבה (Akhter, 2010). טענה זו נכונה גם למצב הקיים במגזר הערבי במדינת ישראל, המהווה כ-20% מסך האוכלוסייה. למרות ההיבטים הסביבתיים בדת ובמסורת, הציבור הערבי נתפס כבעל מודעות סביבתית נמוכה הן בעיני עצמו והן בעיני הציבור הכללי (נגב, גראב, 2009).

ח'אליד טוען כי המקור העיקרי של הנזק הסביבתי הוא הרווח הכלכלי ואי ההתמודדות עם הבעיה הזו משמעה שאין באמת בכוונתנו להתמודד עם הרס הסביבה, ולכן תאוות הבצע עלולה להוביל אותנו בסופו של דבר להרס כדור הארץ. ח'אליד מדגיש כי למרבה הצער נושא זה נעדר מן השיח המוסלמי (Khalid, 2015). ההשפעות המזיקות של השפלה סביבתית מורגשות בצורה קשה ביותר אצל עניי העולם, שרבים מהם ביחס לא פרופורציונלי הם מוסלמים (Foltz, 2005). על פי האג'נדה 2030, 'סיום העוני בכל צורותיו בכל מקום' הוא היעד הראשון ברשימת היעדים של פיתוח בר קיימא של האו"ם, יעד נוסף הוא 'קידום צמיחה כלכלית יציבה, כוללת ובת קיימא ותעסוקה הגונה לכלל UNESCO), (2019. ראוי לציין, לח'אלד יש כמה עבודות משותפות עם ההיסטוריון ריצ'רד פולץ' (IFEES, 2005).

**2.3.3 - פרשנות פיתוח בר קיימא בקוראן ובחדית'ים של הנביא מוחמד**

הרעיון העומד בבסיס המונח פיתוח בר קיימא אינו חדש עבור המוסלמים. הקוראן והחדית' מספקים מסגרת לרווחה הרוחנית והפיזית של האנושות. על פי חאסן וקאג'י, בקוראן ישנם יותר מ־500 פסוקים המעניקים למוסלמים הדרכה בעניינים הנוגעים לסביבה וכיצד להתמודד אתה וכן דוגמאות רבות מחיי הנביא מוחמד ומאמרותיו לצדק והון עצמי (Hassan & Cajee, 2002). הקוראן מטיף לאדם לחיות חיים מאוזנים, מתונים וחיים ידידותיים לסביבה מבלי לגרום נזק כלשהו לטבע. לדוגמא, "ואינם רוצים חמסים בארץ אכן אלוהים לא אוהב חמסים" (הקוראן, 77:28). ובאחד החדית'ים של הנביא מוחמד: "כדור הארץ הוא מסגד בשבילך, בכל מקום אתה נמצא בזמן התפילה, התפלל שם" משמע שיש לטפל בכדור הארץ כבמסגד, כלומר להתייחס אליו בכבוד מלא ובצורה צודקת והוגנת, ועל כן מחויב המין האנושי לקבל את תפקידו כאפוטרופוס של כדור הארץ (Abdul-Matin, 2010). דוגמאות נוספות מחיי מוחמד הן ההכרזה על שטח של 30 ק"מ סביב עירו אל-מדינה כחורשה מוגנת שבה אסורה כריתת עצים, ההגדרה של איסוף פסולת מהרחובות כמעשה אמונה והאיסור על כריתת עצי ארז במדבר מכיוון שהם סיפקו צל ומחסה לבעלי חיים. כמו אפשר למצוא אמירות רבות של הנביא מוחמד המדגישות את שימור המשאבים, במיוחד המים .(Dehlvi, 2020)

**2.3.4 פרשנות פיתוח בר קיימא על פי הוגים מוסלמים**

בעשורים האחרונים פרסמו מספר הוגים מוסלמים, בעיקר מן המערב, מאמרים המראים כיצד המקורות הכתובים של האסלאם מובילים לאחריות סביבתית (Foltz, 2000). אמנם המונח פיתוח בר קיימא עשוי להיות מושג חדש בציביליזציה המודרנית, אך המשמעויות שלו באסלאם ישנות כמו הדת עצמה. לדוגמא עיקרון ניהול המשאבים, עיקרון יסודי מאוד בתורת הפיתוח הבר קיימא, בעל משמעות רבה באסלאם עוד מראשית דרכו .(Nasr, 2012)

המחבר אבראהים עבדול מתין, הטביע ב־2010 בכותרת ספרו את המונח "גרין דין" (“Green Deen”), כלומר אורח חיים אסלאמי ירוק – "דת ירוקה". ניתן לומר שעבדול מתין הוא הראשון שכתב בצורה רחבה על הגנת הסביבה בהשראת האסלאם. הספר גרין דין מלמד אסלאם המורה על הגנת הפלנטה שלנו. בנוסף הוא נוגע באופן שבו העקרונות הדתיים מתורגמים לתרגול ולפעולה אזרחית ומשלב סוגיות של שמירה על איכות הסביבה, צדק חברתי ופיתוח בר קיימא (Abdul- matin, 2010).

אונסק"ו מתייחס לשונות תרבותית כאחד הממדים של סדר היום לפיתוח בר קיימא, (UNESCO 2002). נוּ טוען כי יישום תורתו של הקוראן והסונה מבטיחים פיתוח בר קיימא לא רק עבור מוסלמים, אלא גם לעולם כולו. לדבריו פיתוח בר קיימא בהקשר האסלאמי הוא תהליך רב ממדי המבקש ליצור איזון בין התפתחות כלכלית וחברתית מצד אחד ושמירה על הסביבה מצד שני, הוא דורש שבני האדם ישתמשו במשאבים בצורה הטובה ביותר תוך התחשבות בסביבה עליה המשאבים תלויים (Nouh, (2012. בקשתו של נוּ תומכת בהגדרת האו"ם למונח פיתוח בר קיימא.

הסופר והפילוסוף סייד חוסין נאסר מציב בספרו “Man and Nature” את סוגיית האיזון האקולוגי בהקשרה הדתי. נקודת ההנחה שלו באה מהשקפה קוסמולוגית של העולם, לפיה הטבע, האדם, השמים והארץ מהווים סדר טבעי ומאוזן היטב. לפי דבריו, האדם מנסה להכחיש את הסדר הזה מאז תקופת ההשכלה האירופית ולהחליף אותו בסדר אנתרופוצנטרי שמציב את האדם במרכז ומעניק לו שליטה בלתי מוגבלת על הטבע. נאסר רואה במשבר הסביבתי משבר רוחני המתחולל גם באסלאם ובמוסלמים, ואלו לדעתו צריכים למצוא את דרכם חזרה לדרך המקורית. נאסר קורא למאמיני האסלאם להפסיק להתיש עצמם בשמירה על טקסים וטקסים ובמקום זאת לקחת אחריות אישית על העולם, כזו החורגת מגבולות אזרחיים רגילים, משימה שכל אדם צריך ליטול בה חלק. במצב כזה הופכת ההגנה על הסביבה והאקלים לעניין בעל משמעות רוחנית ולא עוד טרנד (Nasr, 1990).

נסר מציין בספר אחר שנקרא “The Heart Of Islam” , את זכויות האדם וגם אחריות האדם כלפי הבורא והעולם כולו, הוא מדגיש שלאדם יש אחריות כלפי הטבע והחיות והצמחים וגם הדברים הדוממים כמו: מים, אוויר וקרקע. מערך האחריות האחרון הזה כרוך במה שכותבי המערב המודרניים מכנים כיום אתיקה סביבתית (Nasr, 2002).

פאזלון ח'אלד, מוסלמי בריטי שהושפע מכתבי סייד חוסין נאסר, ייסד בשנת 1993 באנגליה את הקרן האסלאמית לאקולוגיה ולמדעי הסביבה Islamic Foundation for Ecology and Environmental) Science). מטרת הקרן היא העלאת המודעות של המוסלמים לנושאים סביבתיים ועידוד המעורבות בפרויקטים סביבתיים ברחבי העולם המוסלמי. אחד מספריו המפורסמים הוא "אסלאם ואקולוגיה". ח'אלד הקדיש את חייו בפעילויות סביבתיות ובהעלאת התודעה הסביבתית בקרב העולם המוסלמי (IFEES, 2005). הוא תואר כ־"איש הסביבה המוסלמי הפעיל ביותר", ובשנת 2007 דורג על ידי מגזין גריסט כמומחה הבולט ביותר לאקולוגיה מנקודת מבט מוסלמית Magazine) (grist.org/article/religious/).

לאמתו של דבר, כל הראיות הקיימות מצביעות על העובדה כי פיתוח בר קיימא בהקשר המודרני הוא מושג חדש שהתפתח כניסיון לענות על המשבר הקרוב של מחסור במשאבים ושל נזק בלתי הפיך שנגרמים מניצול הסביבה, וכי הקוראן הדגיש תמיד את המתינות והאיזון כמדריך כדרך מוסרית כללית בכל עיסוקי האדם (Hasan, 2006), על אף שהוא מטבעו בעל אופי סביבתי והוליסטי יותר (Khalid, 2019). מחקר זה עשה שימוש בשני פסוקים ובחדית' אחד במטרה לבדוק את מידת בקיאותם של התלמידים בעקרונות הסביבתיים של האסלאם.

**2.3.5 מחקרים שנעשו בעולם המוסלמי על חינוך לפיתוח בר קיימא במוסדות החינוך**

ראוי לציין כי מעט מאוד מחקרים נעשו בעולם המוסלמי על חשיבות החינוך לפיתוח בר קיימא במוסדות החינוך. מתוך קומץ זה ראוי להזכיר את המחקר שנערך בפקיסטאן בשנת 2019 אודות ההשפעה של קורס אקדמי בנושא חינוך לפיתוח בר-קיימא על העמדות הסביבתיות של תלמידיו, סטודנטים להוראה, באמצעות השוואה לקבוצת ביקורת, סטודנטים להוראה שלא למדו את הקורס חינוך לפיתוח בר קיימא. תוצאות הנתונים הכמותיים והאיכותניים הצביעו על שינוי חיובי בעמדות הסטודנטים כלפי פיתוח בר קיימא ועל כן תומכות בצורך ובפוטנציאל של חינוך לפיתוח בר קיימא בתכניות אקדמיות שונות, בייחוד בתכניות הכשרת מורים בפקיסטאן. מחברי המאמר ממליצים על שילוב החינוך לפיתוח בר קיימא בתוכניות שונות, זאת בהתאם לחשיבות הגדולה של הוראה איכותית בהשגת יעדי פיתוח בר קיימא (Nousheen & Yousuf & Waseem & Ali Khan, 2019).

**2.3.6 שילוב תכנים וערכים סביבתיים בחינוך האסלאמי במערכת החינוך הממלכתי ערבי בישראל**

בבתי ספר יסודיים מהמגזר הממלכתי ערבי בארץ יש החובה לשתי שעות שבועיות חינוך אסלאמי בכל שכבות הגיל (מלבד בתי ספר שיש בהם ריבוי דתות). בסקירת תכניות הלימוד של החינוך האסלאמי במערכת החינוך נמצא כי הנושאים המרכזיים בכל שכבות הגיל הם אותם נושאים אך ככל ששכבת הגיל עולה גדלות ההרחבה וההעמקה בנושאים הנלמדים. הנושאים העיקריים: יסודות האמונה, לימודי הקוראן, לימודי החדית', פיקה-הלכה, סיפור לידתו של הנביא מוחמד - נעוריו, תכונותיו ומסעותיו, וערכים אסלאמיים אחרים (משרד החינוך, מורשת ודת האסלאם לערבים ביסודי, 2019). עיון מעמיק בתכני הנושאים הללו מצא מעט מאוד ערכים שמתייחסים לסביבה, בכיתות ד' בלבד. מדובר בפרק הכולל התייחסות לסביבה, לשמירת הסביבה ולרווחת בעלי חיים. יוצא מכאן שעל אף שיש חינוך לערכים מוסלמיים בתכניות מערכת החינוך, לא קיימת התייחסות לערכים הסביבתיים האסלאמיים בתכנים הללו. גם הספרות הקודמת למחקר מתארת כי באופן מסורתי תכנים סביבתיים נדונו יותר בעולם במסגרת המקצועות המדעיים, וגם בישראל הם נדונים בעיקר במסגרת המקצועות המדעיים ובגיאוגרפיה (טל, 2009), על אף המלצות החוקרים עוד לפני כעשור לשלב את הנושא בכל מקצועות הלימוד, ממדעים ועד אומנות, ולכלול בשיעורי דת את התפיסה הסביבתית באסלאם (נגב ועמיתיו, 2009). אם כן נראה שההמלצות אלו לא זכו לאוזן קשבת מהגופים הרלוונטיים ולכן המחקר הנוכחי עשוי להוות תרומה בנושא זה.

לאור כל מה שנאמר לעיל נובעות שתי שאלות המחקר - עד כמה תהליך ההסמכה של בתי הספר לבית ספר ירוק וירוק מתמיד משפיע על האוריינות הסביבתית של התלמידים, ועד כמה הוא משפיע על מודעות התלמידים לעקרונות הטבע והסביבה באסלאם.